Samro soek eienaars van R30 miljoen | Netwerk24
Samro soek eienaars van R30 miljoen
26 Julie 2021 08:00
Die Suid-Afrikaanse Musiekregte-organisasie (Samro) wil tantième van R30 miljoen aan 6 577 musici uitbetaal – maar sit met die hande in die hare.
Luidens 'n mediaverklaring is daar 'n probleem met dié musici, almal sy lede, se bankbesonderhede; die organisasie kan glo daarom nie die R30 miljoen uitbetaal nie.
"Samro is in besit van die geld, maar ons kan dit nie in dié stadium oorbetaal nie, bloot omdat die bankbesonderhede wat die betrokke lede verskaf het, oud of op een of ander manier foutief is," sê Mark Rosin, Samro se hoof, in die verklaring.
"Wanneer ons die betalings maak, bons dit terug. Toekomstige betalings gaan gestaak word tot die lede se besonderhede korrek en opgedateer is."
Hoewel die betrokke musici glo direk gekontak is met 'n versoek om hul bankbesonderhede na te gaan, sê Rosin Samro maak die versoek ook in die openbaar omdat dit deel van sy poging is om 'n "deursigtige organisasie" te wees.
"Samro se doelwit is om ons lede se regte te beskerm en te verseker dat hulle regverdig vir hul werk betaal word," sê Rosin.
"Ons is hier om te verseker dat kunstenaars 'n goeie bestaan kan maak en dat hulle die tantième kry waartoe hulle geregtig is."
Die R30 miljoen sal nie gelykop tussen die 6 577 musikante verdeel word nie; uitbetalings hang af van hoe presies en hoeveel keer elke musikant se werk gebruik is. Die uitbetalings wissel van R100 tot R250 000.